Kreu i NASA-s Çarls Bolden, me vizion të ri për agjencinë amerikane
Ai është afrikano amerikani i parë që mban postin e administratorit të NASA-s
Administratori i NASA-s, Çarls Bolden ka shkuar në një shkollë të Uashingtonit për t’i nxitur të rinjtë të mësojnë mirë matematikën dhe shkencën, dhe pas universitetit, të mendojnë për të punuar në NASA. Çarles Bolden është administratori i 12-të i NASA-s dhe një nga detyrat e tij është të vizitojë shkollat, për t’i motivuar të rinjtë të mësojnë mirë. Në zyrat e NASA-s Bolden ka një ditë të ngarkuar; ai është duke planifikuar një drejtim të ri për agjencinë e hapësirës. Karriera e tij 16-vjeçare ka patur një cikël të plotë. Në fillim, ai ka qenë 4 herë astronaut ndërsa tani drejton këtë agjenci me buxhetin prej 18,6 miliardë dollarësh. Bolden ia dedikon prindërve suksesin e tij. Bolden thotë se nuk kishte ëndërruar kurrë të bëhej astronaut në vitet e fëmijërisë, në Kolumbia të Sauth Karolinës, ku ekzistonin shumë ndarjet racore. Por pasi përfundoi Akademinë e Marinës, ai u bë pilot i kësaj force dhe pati rastin të takojë Ron Meklerin, astronautin e dytë afrikano-amerikan që ka udhëtuar në hapësirë, në orbitë rreth Tokës. Ron Mekler u bë shembull për Boldenin, që të ndjekë rrugën e tij. Bolden u nis për herë të parë drejt hapësirës ne vitin 1986. Por vetëm 10 ditë më pas ndodhi tragjedia, kur Mekler dhe 6 astronautë të tjerë humbën jetën, kur anija e hapësirës Çellënxher shpërtheu menjëherë pas ngritjes. Bolden u dëshpërua shumë dhe menjëherë pas kësaj, u bë shefi i NASA-s që mbikqyrte sigurinë dhe masat për kthimin e sigurtë të misioneve në Tokë. Në vitin 1990, Bolden drejtoi anijen e hapësirës Diskavëri, në misionin e saj për instalimin e Teleskopit Habëll në Hapësirë. Që nga ajo kohë, ky mjet observimi ka kapur pamje mahnitëse të objekteve të largëta të Universit. Bolden thotë se ai ka një vizion të qartë për Agjencitë Amerikane të Hapësirës. Bolden thotë se synimi i tij tani është t’i frymëzojë amerikanët e rinj të ndjekin ëndërrat e tyre, siç bëri ai dikur dhe ta eksplorojnë hapësirën, për të parë mrekullinë dhe madhështinë e planetit Tokë.